<classify> RAIS wa Zanzibar na Mwenyekiti wa Baraza la Mapinduzi, Dk. Ali Mohamed Shein amesema Serikali ya Mapinduzi ya Zanzibar itaendelea kutoa ushirikiano kwa ofisi ya Msajili wa Vyama vya Siasa Tanzania, kuiwezesha itekeleze majukumu ya kuimarisha demokrasia nchini.Dk. Shein ameyasema hayo alipozungumza na Naibu Msajili wa Vyama vya Siasa Tanzania, Mohammed Ali Ahmed aliyefika Ikulu mjini Zanzibar kujitambulisha kwa Rais akiwa amefuatana na Msajili wa Vyama vya Siasa Tanzania, Jaji Francis Mutungi.Amesema serikali yake inatambua umuhimu wa ofisi hiyo pamoja na uongozi wake kwa taifa, hivyo kuna kila sababu ya kutoa ushirikiano wake kwa lengo la kuimarisha demokrasia.Alimpongeza Naibu Msajili huyo wa Vyama vya siasa kwa kuteuliwa nafasi hiyo na kueleza matumaini yake makubwa ya utendaji kazi wa kiongozi huyo.Amemhakikishia kiongozi huyo kwamba kwa upande wa Zanzibar atapewa kila aina ya msaada na ushirikiano aweze kufanikisha kazi zake vyema hasa ikizingatiwa kuwa ofisi yake ipo hapa Zanzibar.Jaji Mutungi ameipongeza Serikali ya Mapinduzi kwa ushirikiano mkubwa inayotoa kwa ofisi yake hatua ambayo imeweza kusaidia kufanikisha vyema kazi za ofisi hiyo.Awali, Naibu Msajili wa Vyama vya Siasa, Ahmed alimshukuru Rais John Magufuli pamoja na Rais Shein kwa kuteuliwa kushika wadhifa huo ambao aliahidi kuutumikia vyema.Wakati huo huo, Rais Shein amekutana na Mkurugenzi Mkuu wa Taasisi ya Kuzuia na Kupambana na Rushwa Takukuru, Kamishna wa Polisi Diwani Athumani aliyefika Ikulu mjini Zanzibar kujitambulisha kwake.Katika mazungumzo kati yake na kiongozi huyo, rais huyo alieleza umuhimu wa kuendeleza ushirikiano kati ya Takukuru na Mamlaka ya Kuzuia Rushwa na Uhujumu Uchumi Zanzibar Zaeca.Amesema licha ya taasisi hizo kila moja kufanya kazi zake, lakini bado zina kazi ya kupambana na kudhibiti rushwa na kusisitiza kuwa kupambana na rushwa na kusimamia maadili ya viongozi ni mambo ya msingi katika utawala bora ambapo iwapo yakifanywa vizuri yatawasaidia wananchi.Athumani alieleza kuwa suala la rushwa ni changamoto kubwa ambayo si kwa Tanzania tu bali ni dunia nzima.  <topic>: KITAIFA 